- Det er ikke så svært, men jeg tror det bliver lidt sværere, hvis det går hurtigt.

På Danish Crown i Sæby svinger etiopiske Alili Ghermy kniven.

Han har kun været på slagteriet i to måneder, og derfor går det ikke helt så kvikt, som hos hans mere erfarne kolleger.

Da slagteriet forrige sommer fik ekstra 10.000 grise til slagtning om ugen, skabte det akut mangel på arbejdskraft til slagteriet.

Men på omkring et år er det lykkedes at få knap 200 ledige i job – heraf er de 97 indvandrere og flygtninge, der har boet i Danmark i under fem år.

Glad for at kunne tjene penge

En del af arbejdet foregår aften og nat, og for Alili Ghermy, der er kommet til Danmark fra Etiopien for tre år siden, betyder det, at han kan tjene sine egne penge.

Han har læst på universitetet i Etiopiens hovedstad Addis Ababa, og derfor er det en stor omvæltning for ham at skulle arbejde på et slagteri.